A BIZOTTSÁG 248/2009/EK RENDELETE
(2009. március 19.)
a halászati és akvakultúra-termékek piacának közös szervezése keretében a termelői szervezetek elismerésével, valamint az ármegállapítással és az intervencióval kapcsolatos tájékoztatás tekintetében a 104/2000/EK tanácsi rendelet alkalmazásának részletes szabályairól (átdolgozott szöveg)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a halászati és akvakultúratermékek piacának közös szervezéséről szóló, 1999. december 17-i 104/2000/EK tanácsi rendeletre (1) és különösen annak 34. cikke (2) bekezdésére,
mivel:
(1)
A halászati és akvakultúra-termékek piacának közös szervezése keretében a termelői szervezetek elismerésével, valamint az ármegállapítással és az intervencióval kapcsolatos tájékoztatás tekintetében a 104/2000/EK tanácsi rendelet alkalmazásának részletes szabályairól szóló, 2001. január 16-i 80/2001/EK bizottsági rendelet (2) több alkalommal jelentősen módosult (3). Mivel a tagállami régiók jegyzékének és az e rendelet alkalmazásában használandó pénznemkódoknak a kiigazítása miatt most további módosításokra kerül sor, a rendeletet az áttekinthetőség érdekében át kell dolgozni.
(2)
A 104/2000/EK rendelet 13. cikkének (6) bekezdésével összhangban a Bizottság évente közzéteszi az elismert termelői szervezetek és szövetségek jegyzékét. Ehhez a tagállamoknak megfelelő információt kell nyújtaniuk a Bizottság számára.
(3)
A Bizottságnak nyomon kell követnie a termelői szervezetek árstabilizációs tevékenységeit, illetve azt, ahogyan a pénzügyi és az átviteli támogatások rendszereit alkalmazzák.
(4)
A 104/2000/EK rendelet 21-26. cikkének megfelelő közösségi intervenciós intézkedések szükségessé teszik, hogy a világosan meghatározott régiókban nyilvántartott árakra vonatkozóan rendszeres információ álljon rendelkezésre.
(5)
A közös halászati politika irányítási keretén belül bevezették a tagállamok és a Bizottság közötti elektronikus adatátviteli rendszert (FIDES II rendszer). Ezt kell használni az e rendeletben említett adatok gyűjtésére.
(6)
Az e rendeletben előírt intézkedések összhangban vannak a Halászatitermék-piaci Irányítóbizottság véleményével,
ELFOGADTA EZT A RENDELETET:
I. FEJEZET
A termelői szervezetek és szövetségek elismerésével kapcsolatos értesítés
1. cikk
A tagállamok a 104/2000/EK rendelet 6. cikke (1) bekezdésének c) pontjában és 13. cikke (3) bekezdésének d) pontjában említett információkról legkésőbb a határozat elfogadásától számított két hónapon belül értesítik a Bizottságot.
Az ilyen értesítés tartalmát és küldésének formátumát e rendelet I. melléklete határozza meg.
II. FEJEZET
Árak és intervenció
2. cikk
A tagállamok évente, a halászati év megkezdése után legkésőbb két hónappal értesítik a Bizottságot a 104/2000/EK rendelet 17. cikkének (4) bekezdésében említett információról.
A tagállamok az első bekezdésben foglalt részletek bármilyen változásáról haladéktalanul értesítik a Bizottságot.
Az ilyen értesítés tartalmát és küldésének formátumát e rendelet II. melléklete határozza meg.
3. cikk
A 104/2000/EK rendelet I. és IV. mellékletében felsorolt fajok tekintetében a tagállamok negyedévente tájékoztatják a Bizottságot a területükön kirakodott, eladott, kivont és az átvitt mennyiségekről, illetve az eladott mennyiségek értékéről az e rendelet VIII. mellékletének 1. táblázatában meghatározott régiók szerinti bontásban, legkésőbb hét héttel a szóban forgó negyedév letelte után.
Ha a 104/2000/EK rendelet I. mellékletében felsorolt fajok közül egy vagy több esetében válságos helyzet áll elő, a tagállamok kéthetente értesítik a Bizottságot a területükön kirakodott, eladott, kivont és az átvitt mennyiségekről, illetve az eladott mennyiségek értékéről az e rendelet VIII. mellékletének 1. táblázatában meghatározott régiók szerinti bontásban, legkésőbb két héttel a szóban forgó két hét letelte után.
Az ilyen értesítés tartalmát és küldésének formátumát e rendelet III. melléklete határozza meg.
4. cikk
A tagállamok negyedévente értesítik a Bizottságot a 104/2000/EK rendelet I. mellékletében felsorolt valamennyi termék kivont mennyiségére vonatkozóan az eladott termékek értékéről és mennyiségéről a 2493/2001/EK bizottsági rendelet (4) 1. cikkében foglalt forgalmazási lehetőségek szerinti bontásban, legkésőbb nyolc héttel a szóban forgó negyedév letelte után.
Az ilyen értesítés tartalmát és küldésének formátumát e rendelet IV. melléklete határozza meg.
5. cikk
A 104/2000/EK rendelet II. mellékletében felsorolt termékek tekintetében a tagállamok negyedévente értesítik a Bizottságot a kirakodott, eladott és raktározott mennyiségekről, illetve az eladott mennyiségek értékéről, az e rendelet VIII. mellékletének 1. táblázatában meghatározott régiók szerinti bontásban, legkésőbb hat héttel a szóban forgó negyedév letelte után.
Az ilyen értesítés tartalmát és formátumát e rendelet V. melléklete határozza meg.
6. cikk
A 104/2000/EK rendelet III. mellékletében felsorolt termékek tekintetében a tagállamok havonta értesítik a Bizottságot a kirakodott, eladott és termelői szervezetenként ipari felhasználásra szállított mennyiségekről, illetve az ipari felhasználásra szállított mennyiségek értékéről, az e rendelet VIII. mellékletének 1. táblázatában meghatározott régiók szerinti bontásban, legkésőbb hat héttel a szóban forgó hónap letelte után.
Az ilyen értesítés tartalmát és küldésének formátumát e rendelet VI. melléklete határozza meg.
7. cikk
A tagállamok évente eljuttatják a Bizottsághoz a 104/2000/EK rendelet 23. és 25. cikkében előírt stabilizációs és raktározási műveletek technikai költségeinek megállapításához szükséges információt, a szóban forgó év végétől számított három hónapon belül.
Az ilyen információ tartalmát és küldésének formátumát e rendelet VII. melléklete határozza meg.
III. FEJEZET
Általános és záró rendelkezések
8. cikk
A tagállamok az információt elektronikus úton küldik meg a Bizottságnak a közös halászati politika irányításában jelenleg alkalmazott FIDES II. adatátviteli rendszer használatával.
9. cikk
A 80/2001/EK rendelet hatályát veszti.
A hatályon kívül helyezett rendeletre való hivatkozásokat erre a rendeletre való hivatkozásként kell értelmezni, a X. mellékletben foglalt megfelelési táblázatnak megfelelően.
10. cikk
Ez a rendelet az Európai Unió Hivatalos Lapjában való kihirdetését követő huszadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2009. március 19-én.